CELEX: 32008D0974
Language: bg
Date: 2008-12-18 00:00:00
Title: Решение 2008/974/ОВППС на Съвета от 18 декември 2008 година за подкрепа на Хагския кодекс за поведение срещу разпространението на балистични ракети в рамките на изпълнението на стратегията на ЕС срещу разпространението на оръжия за масово унищожение

23.12.2008   
            
            
               BG
            
            
               Официален вестник на Европейския съюз
            
            
               L 345/91
            
         
      РЕШЕНИЕ 2008/974/ОВППС НА СЪВЕТА
   
   от 18 декември 2008 година
   за подкрепа на Хагския кодекс за поведение срещу разпространението на балистични ракети в рамките на изпълнението на стратегията на ЕС срещу разпространението на оръжия за масово унищожение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 13, параграф 3 и член 23, параграф 1 от него,
   като има предвид, че:
   
               (1)
            
            
               На 12 декември 2003 г. Европейският съвет прие Стратегия на ЕС срещу разпространението на оръжия за масово унищожение, глава III от която съдържа списък с мерките, които трябва да се предприемат както в Европейския съюз (ЕС), така и в трети държави за борба с разпространението на такива оръжия.
            
         
               (2)
            
            
               ЕС изпълнява активно стратегията и привежда в действие мерките, изброени в глави II и III от нея, например чрез отпускане на финансови средства в подкрепа на конкретни проекти, водещи до укрепване на многостранна система за неразпространение и многостранни мерки за изграждане на доверие. Хагският кодекс за поведение срещу разпространението на балистични ракети (оттук нататък наричан „Кодексът“ или „ХКП“) представлява неразделна част от тази система. Той има за цел предотвратяване и ограничаване на разпространението на балистични ракетни системи, способни да пренасят оръжия за масово унищожение, и свързаните с тях технологии.
            
         
               (3)
            
            
               На 17 ноември 2003 г. Съветът прие Обща позиция 2003/805/ОВППС (1) относно уеднаквяване и засилване на военните споразумения в областта на неразпространение на оръжия за масово поразяване и средствата за доставяне. В общата позиция се настоява, inter alia, за насърчаване на присъединяването на възможно най-много държави към Кодекса, особено на тези, които имат възможности за балистични ракети, както и за по-нататъшно развитие и прилагане на Кодекса, особено на предвидените в него мерки за изграждане на доверие, и за насърчаване на по-тясна връзка между Кодекса и многостранната система на ООН за неразпространение.
            
         
               (4)
            
            
               На 23 май 2007 г. Съветът реши да предприеме действия за насърчаване на всеобхватността на Кодекса и за спазване на неговите принципи. За тази цел в рамките на годишната среща през 2007 г. на държавите, присъединили се към Кодекса, беше организиран семинар, който събра държави със съществени възможности за балистични ракети, включително тези, които не са се присъединили към Кодекса. Приоритет на ЕС е да продължи диалога между присъединилите се и неприсъединилите се държави с оглед допълнителното насърчаване на всеобхватността на Кодекса, както и по-доброто му прилагане и укрепване. Настоящото решение следва да допринесе за този процес.
            
         РЕШИ:
   Член 1
   1.   За да се осигури непрекъснатото и практическо изпълнение на някои елементи от Стратегията на ЕС срещу разпространението на оръжия за масово унищожение, ЕС подкрепя дейностите на държавите, подписали Кодекса, за постигане на следните цели:
   
               а)
            
            
               насърчаване на всеобхватността на Кодекса и по-специално присъединяване към Кодекса на всички държави с възможности за балистични ракети;
            
         
               б)
            
            
               подкрепа на прилагането на Кодекса;
            
         
               в)
            
            
               насърчаване на по-нататъшното укрепване на Кодекса.
            
         2.   В този контекст проектите, които ще подкрепи Европейският съюз, обхващат следните специфични дейности:
   
               а)
            
            
               предоставяне на средства за организиране на целенасочени прояви, например семинари, които имат за цел насърчаване на присъединяването на нови държави към Кодекса за района с най-ниско ниво на присъединяване към Кодекса;
            
         
               б)
            
            
               предоставяне на финансови и технически средства за улесняване на обмена на информация между присъединилите се държави от една страна и от друга страна посещениe на международни наблюдатели на площадки за изпитателно изстрелване на космически ракети-носители, което присъединилите се държави решиха да обмислят на доброволна основа в съответствие с член 4, буква а), подточка ii) от Кодекса;
            
         
               в)
            
            
               предоставяне на средства за провеждане на обсъждане от присъединилите се държави как да се запази значението и приложимостта на Кодекса. При обсъждането се отчитат по-специално последните промени в сферата на разпространението на балистични ракети и в международните институционални и правни рамки, отнасящи се за балистични ракети.
            
         Тези проекти се осъществяват в полза на присъединилите се и неприсъединилите се към Кодекса държави.
   Подробно описание на проектите се съдържа в приложението.
   Член 2
   1.   Председателството, подпомагано от генералния секретар на Съвета/върховен представител за Общата външна политика и политика на сигурност (ГС/ВП), отговаря за изпълнението на настоящото решение. Комисията участва пълноценно в този процес.
   2.   Техническото изпълнение на проектите по член 1, параграф 2 се осъществява от Фондацията за стратегически изследвания в Париж (ФСИ).
   ФСИ изпълнява тази задача под контрола на ГС/ВП в подпомагане на председателството и в тесни консултации с председателя на годишните срещи на присъединилите се към Кодекса държави, както и с Австрия в качеството ѝ на непосредствена централна точка за контакт/изпълнителен секретариат на Кодекса. За тази цел ГС/ВП постига необходимите договорености с ФСИ.
   3.   Председателството, ГС/ВП и Комисията редовно се информират взаимно за изпълнението на настоящото решение съгласно съответната им компетентност.
   Член 3
   1.   Референтната финансова сума за изпълнението на проектите по член 1, параграф 2 възлиза на 1 015 000 EUR.
   2.   Разходите, финансирани от предвидената в параграф 1 сума, се управляват в съответствие с процедурите и правилата, приложими за общия бюджет на Европейските общности.
   3.   Комисията упражнява надзор върху правилното управление на посочените в параграф 2 разходи, които са под формата на безвъзмездни средства. За тази цел тя сключва споразумение за финансиране с ФСИ. В него се постановява, че ФСИ осигурява подходяща на размера на приноса на ЕС публичност.
   4.   Комисията полага усилия да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Тя информира Съвета за възникналите трудности в този процес, както и за датата на сключване на споразумението за финансиране.
   Член 4
   Председателството, подпомагано от ГС/ВП, докладва на Съвета за изпълнението на настоящото решение въз основа на редовни доклади, изготвяни от ФСИ. Тези доклади представляват основа за оценката, извършвана от Съвета. Комисията участва пълноценно в този процес. Тя докладва по финансовите аспекти на изпълнението на настоящото решение.
   Член 5
   Настоящото решение влиза в действие в деня на приемането му.
   Неговият срок на действие изтича 6 месеца след датата на влизането му в действие, освен ако Комисията не сключи споразумение за финансиране с ФСИ преди края на този срок, като в този случай срокът на настоящото решение изтича 24 месеца след датата на сключване на споразумението за финансиране.
   Член 6
   Настоящото решение се публикува в Официален вестник на Европейския съюз.
   
      Съставен в Брюксел на 18 декември 2008 година
      
         
            За Съвета
         
         
            Председател
         
         M. BARNIER
         
      
   
   
      (1)  ОВ L 302, 20.11.2003 г., стр. 34.
   
      ПРИЛОЖЕНИЕ
      Подкрепа на ЕС за Хагския кодекс за поведение срещу разпространението на балистични ракети в рамките на изпълнението на Стратегията на ЕС срещу разпространението на оръжия за масово унищожение
      1.   Цели
      Европейският съюз подкрепя твърдо Кодекса от неговото създаване. Европейският съюз счита, че Кодексът представлява важен многостранен инструмент, който има за цел ограничаване на разпространението на балистични ракетни системи и свързани с тях технологии чрез мерки за прозрачност и изграждане на доверие. Всички държави-членки на Европейския съюз се присъединиха към Кодекса и го прилагат добросъвестно.
      В миналото Европейският съюз се опита да преодолее оставащите празноти в прилагането на Кодекса и в неговата всеобхватност, като организира семинар за присъединилите се и неприсъединилите се към Кодекса държави в рамките на годишната среща през 2007 г. Насърчен от неговите резултати, Европейският съюз би желал да продължи тази инициатива и да подкрепи три аспекта на Кодекса, както следва:
      
                  —
               
               
                  всеобхватност на Кодекса;
               
            
                  —
               
               
                  прилагане на Кодекса;
               
            
                  —
               
               
                  укрепване и подобрено функциониране на Кодекса.
               
            2.   Описание на проектите
      2.1.   Проект 1: Утвърждаване на всеобхватността на Кодекса
      2.1.1.   Цел на проекта
      Въпреки че броят на присъединилите се държави достигна две трети от всички държави членки на ООН, е необходимо да се положат повече усилия за постигане на всеобхватност на Кодекса. На своите годишни срещи присъединилите се държави отбелязаха, че причините за нежеланието на неприсъединилите се държави да се присъединят към Кодекса са много разнообразни и варират от обща липса на осведоменост и разбиране на Кодекса до по-политически основания.
      2.1.2.   Резултати на проекта
      
                  —
               
               
                  подобряване на осведомеността за Кодекса, разбирането му и подкрепата за него;
               
            
                  —
               
               
                  подобряване на взаимодействието между присъединилите се и неприсъединилите се към Кодекса държави;
               
            
                  —
               
               
                  повишаване на броя на присъединилите се към Кодекса държави;
               
            2.1.3.   Описание на проекта
      Проектът предвижда организиране на два семинара:
      
                  —
               
               
                  семинар за подобряване на осведомеността в региона с най-голям брой неприсъединили се държави.
                  В Африка следните държави не са се присъединили към Кодекса: Алжир, Ангола, Ботсуана, Централноафриканската република, Кот д'Ивоар, Демократична република Конго, Египет, Лесото, Намибия, Република Конго, Сомалия, Свазиленд, Того и Зимбабве.
               
            
                  —
               
               
                  общ семинар, следващ модела на семинара, организиран в рамките на годишната среща през 2007 г. на присъединилите се към Кодекса държави, с целенасочен и структуриран обмен на технически съображения и на политически и свързани със сигурността съображения по отношение на разпространението на балистични ракети и значението на Кодекса.
               
            2.2.   Проект 2: Подкрепа за прилагането на Кодекса в присъединилите се държави
      2.2.1.   Цел на проекта
      Въпреки че Кодексът представлява важен инструмент за ограничаване на разпространението на балистични ракети и свързани с тях технологии чрез мерки за изграждане на доверие и за прозрачност, е необходимо да се положат повече усилия за насърчаване на по-добър обмен между присъединилите се държави. Проектът ще се съсредоточи върху онези аспекти от обмена, в които могат да бъдат постигнати осезаеми резултати.
      2.2.2.   Резултати на проекта
      
                  —
               
               
                  създаване на прототип на сигурен информационен и комуникационен механизъм (e-ICC), основан на интернет, който да позволи по-бърз, по-лесен и защитен обмен на информация между присъединилите се държави, както и да осигури електронно разпространение на документи.
               
            
                  —
               
               
                  в случай, че присъединилите се държави решат на годишната си среща да създадат e-ICC, подобен прототип би могъл да стане функциониращ;
               
            
                  —
               
               
                  по-голяма подкрепа за посещения на наблюдатели на площадки за изпитателно изстрелване на космически ракети-носители.
               
            2.2.3.   Описание на проекта
      Проектът предвижда два вида мерки:
      
                  а)
               
               
                  Улесняване на обмена на информация и комуникация между присъединилите се държави чрез създаването на e-ICC. Опитът на Франция със системата на електронните точки за контакт на режима за контрол на ракетните технологии (MTCR) е от особено значение за този проект.
                  Предвид факта, че присъединилите се към Кодекса държави решават на годишната среща дали да бъде създадена подобна система, проектът ще се изпълни на два етапа. Изпълнението на втория етап ще зависи от предходните разисквания относно e-ICC на присъединилите се към Кодекса държави по време на годишната среща.
                  Етап 1: Предложение на ЕС към присъединилите се към Кодекса държави да създадат e-ICC
                  Ще бъде изготвен прототип на e-ICC с оглед да бъде представен пред присъединилите се към Кодекса държави, вероятно през 2009 г., и да се получи обратна информация от присъединилите се държави за функционирането му.
                  Етап 2: Задействане на прототипа на e-ICC
                  В случай, че присъединилите се държави вземат решение да създадат e-ICC на годишната среща, такъв прототип би могъл да бъде приведен в оперативна готовност. За тази цел ноу-хау и материалните аспекти на прототипа следва да бъдат прехвърлени за управление на непосредствената централна точка за контакт/изпълнителен секретариат и следва да бъде предоставено обучение на непосредствената централна точка за контакт и на присъединилите се държави.
               
            
                  б)
               
               
                  Предоставяне на финансови средства за посещение на международни наблюдатели на площадки на държавите-членки на ЕС за изпитателно изстрелване на космически ракети-носители.
               
            2.3.   Проект 3: Съдействие за по-нататъшното укрепване и подобрено функциониране на Кодекса
      2.3.1.   Цел на проекта
      Средата на сигурност се изменя постоянно, включително в сферата на разпространението на средства, способни да пренасят оръжия за масово унищожение Присъединилите се държави се срещат ежегодно и оценяват прилагането на Кодекса, както и новите тенденции в разпространението на балистични ракети и свързани с тях технологии.
      Проектът ще съдейства за по-задълбочени обсъждания в по-неформална атмосфера между присъединилите се държави, като при необходимост включва неприсъединили се държави, и предоставя достъп до технически експертни знания относно разпространението на балистични ракети извън правителствените кръгове. Резултатите от проекта биха могли да бъдат предадени като документ за основа за размисъл на годишната среща на присъединилите се държави.
      2.3.2.   Резултати на проекта
      
                  —
               
               
                  по-добро разбиране на текущите тенденции в разпространението на балистични ракети и програми за космически ракети-носители с препоръки за присъединилите се държави;
               
            
                  —
               
               
                  анализ на възможностите за мотивиране на присъединилите се държави да се подложат на проверка по програмите за балистични ракети и космически ракети-носители;
               
            
                  —
               
               
                  по-добро разбиране на взаимодействието между Кодекса, режима за контрол на ракетните технологии (MTCR) и двустранните и регионалните договорености относно мерки за изграждане на доверие в преследване на целта за неразпространение на ракети и определяне на препоръки в тази област на политиката.
               
            
                  —
               
               
                  работни документи или други форми на документи от семинари, които биха могли да бъдат предадени от ЕС на годишната среща на ХКП.
               
            2.3.3.   Описание на проекта
      Проектът ще предвижда два вида дейности:
      
                  а)
               
               
                  Финансиране на проучване на текущите тенденции в областта на балистичните ракети и динамиката на тяхното разпространение, както и програми за космически ракети-носители, които биха могли да бъдат предадени като документ за основа за размисъл на годишната среща на присъединилите се държави. При провеждането на това проучване ФСИ ще направи необходимото да няма дублиране на работата с групата правителствени експерти на ООН.
               
            
                  б)
               
               
                  Финансиране на семинари на експерти от присъединилите се и неприсъединили се държави както от правителствения, така и от неправителствения сектор. Семинарите биха могли да се организират в рамките на годишните срещи. Резултатите биха могли да бъдат предадени като работен документ на годишната среща на присъединилите се държави. На семинарите ще се разглеждат следните въпроси:
                  
                              —
                           
                           
                              взаимодействие между Кодекса, MTCR и двустранните и регионалните договорености за мерки за изграждане на доверие в преследване на целта за неразпространение на ракети, както и между Кодекса и системата на ООН (Общото събрание на ООН).
                           
                        
                              —
                           
                           
                              Как да се мотивират присъединилите се държави да се подложат на проверка по програмите за балистични ракети и космически ракети-носители?
                           
                        
            3.   Продължителност
      Общата очаквана продължителност на изпълнението на проектите е 24 месеца.
      4.   Бенефициери
      Бенефициерите на проектите в настоящото решение са присъединилите се и неприсъединилите се към Кодекса държави.
      Окончателният избор на държави бенефициери ще се направи след консултация между изпълнителния орган и председателството, подпомагано от ГС/ВП, при тесни консултации с държавите-членки и Комисията в рамките на компетентната работна група на Съвета. Окончателното решение ще се основава на предложения от изпълнителния орган съгласно член 2, параграф 2.
      5.   Изпълнителен орган
      Техническото изпълнение на проектите ще се възложи на ФСИ. Проектите ще се изпълняват пряко от персонала на ФСИ или от нейните партньори за сътрудничество — Института за изследване на мира и политиката на сигурност на Хамбургския университет и полския Център за космически изследвания във Варшава.
      Изпълнителният орган ще изготви:
      
                  а)
               
               
                  тримесечни доклади за изпълнението на проектите;
               
            
                  б)
               
               
                  окончателен доклад не по-късно от един месец след приключване на изпълнението на проектите.
               
            Докладите ще се изпращат на председателството, подпомагано от ГС/ВП.
      ФСИ ще осигурява публичност на приноса на ЕС в съответствие с неговия размер.
      6.   Участници от трети страни
      Проектите ще се финансират изцяло чрез настоящото решение. Експерти от присъединилите се към Кодекса държави или неприсъединили се държави могат да бъдат считани за участници от трети страни. Те ще работят съгласно стандартните правила на ФСИ.